**С Т А Н О В И Щ Е**

от доц. дин Юра Константинова,

Институт за балканистика с Център по тракология, БАН

за дисертацията на Ангел Златков,

редовен докторант в катедра „История на България“, Исторически факултет на Софийски Университет „Св. Климент Охридски“

Темата на дисертационния труд: „Българските дипломатически представителства в Османската империя (1896 - 1902)“, подготвена под научното ръководство на доц. д-р Валери Колев, е интересна и недостатъчно изследвана в българската историческа наука. Тя има голям изследователски потенциал, предвид значителното количество архивни документи, отнасящи се до нея, които се съхраняват в различни фондове на Държавна агенция „Архиви“. От този потенциал успешно се е възползвал докторант Ангел Златков, който е използвал документи от десет фонда на Централния държавен архив и от един фонд на Български исторически архив в Националната библиотека „Св. Св. Кирил и Методий“. Отлично впечатление прави привличането на сведения от голям брой публикувани документи и мемоари, включването на данни от пресата от епохата, както и от стенографските дневници на Народното събрание. Авторът очевидно е отлично запознат с наличните по темата на дисертационния труд изследвания, както личи от подробния историографски преглед в увода и от списъка с използваната литература в края на труда. От полза в бъдещите научни занимания на Ангел Златков би било по-активното комбиниране в изложението на информацията от документални и историографски източници, за да се получи по-плътна картина на представяните събития.

Съществен принос на дисертационния труд е детайлното разглеждане на темата за българските търговски агентства в Османската империя – техните цели, задачи и действия. Напълно основателно докторантът акцентира върху личностите, които оглавяват българските представителства, както и върху връзките между търговските агенти, управляващите българската легация в османската столица и ръководството на Министерството на външните работи и изповеданията в София. Доброто познаване на основните участници в изследваните събития и задълбоченият поглед към темата позволяват на Ангел Златков да потърси причините за липсата на синхрон между различните институции и организации, които имат за цел решаването на българския национален въпрос. Всъщност успешното ориентиране сред многото официални (Министерството на външните работи и изповеданията, неговите дипломатически служители, търговските агенти, Българската екзархия, монарха) и неофициални (различните революционни организации и комитети) фактори, влияещи на българските външнополитически инициативи, както и на взаимодействието им с влиятелни външни фактори (интересите на османската власт, Великите сили и балканските държави) е сложна задача, с която Ангел Златков се е справил успешно.

Дипломатическата кореспонденция, представена в дисертационния труд, показва противоречивата политика на българската държава към македонските и тракийските българи. На този фон впечатление прави желанието на докторанта да се дистанцира от емоциите и да търси логични обяснения за непоследователните и често противоречиви действия на българските дейци, ангажирани с провеждането на външнополитическите инициативи. Интерес представляват изнесените в дисертацията нови данни от докладите на българските дипломатически и търговски представители в Османската империя, свързани с живота, бита, стремежите, проблемите и националното самосъзнание на българското население в европейските вилаети на империята.

Най-сериозен проблем на дисертационния труд е квалифицирането на българските търговски агентства като дипломатически представителства. Действително, както доказват и изнесените от докторанта данни, българската държава възлага на своите агенти функции, които далеч надхвърлят ролята на търговски представители. Въпреки това, те са третирани от Високата порта по-скоро като висши османски служители, отколкото като дипломатически представители. Това налага авторът да помисли за ново, по-прецизно заглавие на изследването си, при негово бъдещо издаване. Бих го посъветвала също така да обмисли и хронологичния период, в който разглежда темата, защото той е отлично обоснован от гледна точка на българската история, но не отчита ситуацията в българо-османските и в междубалканските отношения, от които изследваната тема е част. От прецизиране, според мен, се нуждае и заглавието на Първа глава. Тя е озаглавена „Дипломатически отношения между Княжество България и Османската империя (1878-1902)“, но фактически е посветена на възгледите и действията на българските правителства, техните дипломатически представители в османската столица и „неотговорните“ фактори в българската политика за постигане на напредък в решаването на българския национален въпрос. Тази глава представлява близо половината от дисертационния труд и за по-балансираното представяне на материала е добре първите ѝ два параграфа, които се отнасят до международното положение на Княжество България и отношенията му с Османската империя в периода 1879-1894, да бъдат обособени в предговор, който да въвежда в същността на темата.

Отличната практика, която Ангел Златков е възприел във втора и трета глава, а именно да завършва параграфите си с обобщение на представените въпроси, е хубаво да бъде разпростряна и върху първа глава. Втора и трета глава на изследването са посветени на изграждането, дейността и проблемите, с които се сблъскват българските търговски агентства и имат безспорно приносен характер. В тях е представен богат и непубликуван до момента изворов материал, който се нуждае единствено от повече аналитичен и оценъчен прочит. За по-лесната ориентация в представяната проблематика и по-ясното структуриране на материала е добре да се помисли за подзаглавия на отделните тематични ядра, които сега са обособени със звездички.

 Направените бележки не омаловажават вложените усилия и постиженията на докторанта, който демонстрира траен и задълбочен интерес към изследване на новата българска история с акцент върху съдбата на българите, останали след Берлинския конгрес в пределите на Османската империя. Доказателство за това са публикациите на Ангел Златков, от които шест (три – отпечатани и три – под печат) са по темата на дисертационния труд, а също и участието му с доклади в няколко научни форума. Докторантът е изпълнил целите на изследването си „да проучи, анализира и представи дипломатическата активност на българските правителства в периода 1895 - 1902 г. по Българския националния въпрос и опитите на Княжество България да повлияе за подобряването на положението на македонските и тракийските българи“, проследил е създаването и развитието на мрежата от български търговски агентства в Османската империя и „ролята на българските търговски агенти като координационен и ръководен фактор на легалните и нелегални организации на българските поданици на султана“. Това ми дава основание да препоръчвам на уважаемото Научно жури да присъди на Ангел Златков образователната и научна степен „доктор“.

19.04.2021 г. доц. дин Юра Констанинова

 гр. София